ธปท.ดับร้อนสินเชื่ออสังหาฯ
ส่งทีมงานตรวจสอบซื้อไว้อยู่หรือเก็งกำไรสะกิดนายแบงก์ลดแข่งขันปล่อยกู้
10 เม.ย. 2556

ส่งทีมงานตรวจสอบซื้อไว้อยู่หรือเก็งกำไรสะกิดนายแบงก์ลดแข่งขันปล่อยกู้
ธปท.กำชับนายแบงก์ให้รักษามาตรฐานการปล่อยกู้อสังหาฯ สั่งอย่าแข่งขันกันรุนแรงเกินไป
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ได้สั่งการให้ทีมทำงานของ ธปท.ไปศึกษาข้อมูลสินเชื่อภาคอสังหาริมทรัพย์ ที่มีการขยายตัวจนเกิดการก่อสร้างขยายออกไปตามแนวรถไฟฟ้าที่กำลังจะเกิดขึ้นว่า สาเหตุที่แท้จริงที่คนซื้อเป็นเพราะต้องการที่อยู่อาศัยมากขึ้น ซื้อไว้ลงทุน หรือไว้ขาย
ขณะนี้ ธปท.ได้ขอข้อมูลไปทางผู้ประกอบการภาคอสังหาริมทรัพย์ว่าคนซื้อ ซื้อเพราะอะไร เพราะต้องการดูส่วนนี้ให้ชัดเจนก่อนจะมีมาตรการอะไรออกไปแล้วเกิดผลกระทบที่ไม่คาดคิดขึ้นมา
“ธปท.ให้ความสำคัญกับเรื่องฟองสบู่ในภาคอสังหาฯ อยู่แล้ว มีการติดตามอย่างใกล้ชิด เพราะเริ่มมีในบางพื้นที่ที่ราคาปรับสูงขึ้นจริงๆ” นายประสาร กล่าว
นายประสาร ยังเปิดเผยอีกว่า ขณะเดียวกันได้ให้ความสำคัญกับการติดตามดูคุณภาพของสินเชื่อในระบบสถาบันการเงิน เพราะสินเชื่อถือเป็นความเสี่ยงสำคัญของธนาคารพาณิชย์ จึงต้องดูแลไม่ให้ธนาคารพาณิชย์แข่งขันกันรุนแรงจนเกินไป ซึ่งเมื่อ 23 สัปดาห์ที่ผ่านมาได้พบกับผู้บริหารระดับสูงของธนาคารพาณิชย์ และได้กำชับให้ช่วยกันดูแลการปล่อยกู้สินเชื่ออสังหาริมทรัพย์ โดยขอให้ทางธนาคารรักษามาตรการการปล่อยกู้ให้ดี อย่าหย่อน ดำเนินการอย่างระมัดระวัง อย่าไปเร่งแข่งขันการปล่อยกู้อสังหาริมทรัพย์จนรุนแรงเกินไป
สำหรับมาตรการอื่นๆ นอกเหนือจากนี้ ต้องดูแลให้สอดคล้องกับความเป็นจริง เพราะถ้าออกมาตรการมาน้อยไป ก็อาจจะเป็นปัญหา แต่ถ้าจะออกมาตรการมากเกินไปก็จะเกิดปัญหาอีกด้าน ผู้ซื้อจะลำบากมากขึ้น เพราะต้องใช้เงินมากขึ้น
“เท่าที่ดูข้อมูลในปัจจุบัน การปล่อยกู้ในภาคธุรกิจอสังหาฯ ของระบบธนาคารพาณิชย์ยังขยายตัวในระดับปกติ ประมาณ 10% กว่าๆ โดยระดับหนี้ไม่ก่อให้เกิดรายได้ก็ไม่ได้สูงมากจนเกินไปแม้การแข่งขันของระบบธนาคารจะรุนแรงก็ตาม” นายประสาร กล่าว
ก่อนหน้านี้ ธปท.มีการเข้าตรวจสอบการให้กู้เพื่อซื้อที่อยู่อาศัยที่คิดดอกเบี้ย 0% เนื่องจากห่วงภาวะฟองสบู่ เพราะหากประชาชนเร่งกู้ซื้อบ้านเพิ่มมากขึ้น เพราะคิดว่าอัตราดอกเบี้ยต่ำ ก็ถือว่าเป็นเรื่องน่ากังวล จึงให้้ธนาคารพาณิชย์เปิดเผยข้อมูลแคมเปญกู้ซื้อที่อยู่อาศัยดอกเบี้ย 0% นาน 3 เดือน 6 เดือน 9 เดือนนั้น คิดอัตราดอกเบี้ยเฉลี่ยต่อปีกี่เปอร์เซ็นต์
ด้านการควบคุมอัตราส่วนวงเงินให้สินเชื่อต่อมูลค่าหลักประกัน (LTV) บ้านหลังที่ 2 นั้น นายประสาร กล่าวว่า ธปท.ยังไม่มีแนวคิดจะออกมาดูแล แต่ยอมรับว่าขณะนี้ ธปท.ดูโจทย์นี้อยู่ แต่การประกาศใช้มาตรการเหล่านี้หรือไม่ต้องดูตามความเหมาะสม และให้ผู้ประกอบการในภาคอสังหาริมทรัพย์ได้มีเวลาวางแผนและปรับตัวได้ด้วย